หม่อมเจ้าทิพยฉัตร ฉัตรชัย

ร้อยตรี หม่อมเจ้าทิพยฉัตร ฉัตรชัย (6 ตุลาคม พ.ศ. 2477 – 13 มกราคม พ.ศ. 2553) เป็นพระโอรสในพระเจ้าบรมวงศ์เธอ กรมพระกำแพงเพชรอัครโยธิน ประสูติแต่หม่อมเอื้อม ฉัตรชัย ณ อยุธยา เป็นผู้กำกับภาพยนตร์ และผู้นิพนธ์บทภาพยนตร์

พระประวัติ
หม่อมเจ้าทิพยฉัตร ฉัตรชัย มีพระนามลำลองว่า ท่านชายเอื้อม เป็นพระโอรสในพระเจ้าบรมวงศ์เธอ กรมพระกำแพงเพชรอัครโยธิน ประสูติแต่หม่อมเอื้อม ฉัตรชัย ณ อยุธยา (สกุลเดิม อรุณทัต) เมื่อวันที่ 6 ตุลาคม พ.ศ. 2477 มีพระพี่น้องร่วมพระบิดา 11 องค์

หม่อมเจ้าทิพยฉัตร ฉัตรชัย เสกสมรสกับหม่อมจารุศรี (สกุลเดิม รัตนวราหะ) และมีหม่อมอีกสองคน คือ หม่อมมัณฑนา (สกุลเดิม บุนนาค) และหม่อมอรศรี (สกุลเดิม ลีนะวัต) มีโอรส-ธิดา 9 คนดังนี้ 

เกิดแต่หม่อมจารุศรี ฉัตรชัย ณ อยุธยา (6 มกราคม พ.ศ. 2480 – 28 ตุลาคม พ.ศ. 2558)
หม่อมราชวงศ์ลักษมีฉัตร วรวรรณ สมรสกับหม่อมหลวงปริญญากร วรวรรณ
หม่อมราชวงศ์กมลฉัตร บุญพราหมณ์ สมรสกับพร้อมพงศ์ บุญพราหมณ์
หม่อมราชวงศ์ธิดาฉัตร ฉัตรชัย
หม่อมราชวงศ์ปิยฉัตร ฉัตรชัย
เกิดแต่หม่อมมัณฑนา ฉัตรชัย ณ อยุธยา
หม่อมราชวงศ์มณฑิรฉัตร ฉัตรชัย
หม่อมหลวงฑวิฉัตร ฉัตรชัย
หม่อมหลวงอธิฉัตร ฉัตรชัย
เกิดแต่หม่อมอรศรี ฉัตรชัย ณ อยุธยา
หม่อมราชวงศ์เอื้อมทิพย์ เศวตศิลา สมรสกับนัทธิน เศวตศิลา
หม่อมราชวงศ์ฉัตรทิพย์ ฉัตรชัย
หม่อมหลวงชยากร ฉัตรชัย
หม่อมราชวงศ์เอิบทิพย์ ฉัตรชัย

หม่อมเจ้าทิพยฉัตร ฉัตรชัย สิ้นชีพตักษัยเมื่อวันที่ 13 มกราคม พ.ศ. 2553 ที่วังในอำเภอปากเกร็ด จังหวัดนนทบุรี หลังจากประชวรด้วยพระโรคพาร์กินสัน เป็นเวลาถึง 15 ปี สิริชันษา 75 ปี นับเป็นหม่อมเจ้าองค์สุดท้ายของราชสกุลฉัตรชัย การนี้พระบาทสมเด็จพระมหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงพระกรุณาโปรดเกล้าฯ ให้อรรถนิติ ดิษฐอำนาจ องคมนตรี เป็นผู้แทนพระองค์ไปประกอบพิธีพระราชทานน้ำหลวงสรงศพ และทรงพระกรุณาโปรดเกล้าฯ พระราชทานพระโกศบรรจุศพ และรับศพไว้ในพระราชานุเคราะห์เป็นเวลา 7 วัน
 
ทั้งนี้สมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ทรงพระกรุณาโปรดให้ พลอากาศเอกสมชาย เปล่งขำ เป็นผู้แทนพระองค์นำพวงมาลาประดับหน้าศพ พร้อมพวงมาลาของพระบรมวงศานุวงศ์ ต่อมาหม่อมเจ้ามงคลเฉลิม ยุคล เสด็จเป็นองค์ประธานในพิธีพระราชทานเพลิงศพ ณ เมรุวัดพระศรีมหาธาตุวรมหาวิหาร

ผลงาน
หม่อมเจ้าทิพยฉัตร มีผลงานกำกับภาพยนตร์ไทย และนิพนธ์บทภาพยนตร์เรื่องแรก เจ้าแม่  เป็นภาพยนตร์แนวบู๊ ต่อมาเปลี่ยนเป็นแนวรักโรแมนติกของหนุ่มสาว ทุกเรื่องเน้นทิวทัศน์สวยงามและเพลงไพเราะ

 เจ้าแม่ (2519) กำกับร่วมกับ ฉลวย ศรีรัตนา ฉายวันที่ 20 พฤศจิกายน พ.ศ. 2519 ที่ เฉลิมไทย-พาราเมาท์
 เพลงรักบ้านนา (2520)  ฉายวันที่ 22 ตุลาคม พ.ศ. 2520 ที่ สยาม-แกรนด์-พาราเมาท์
 รักเอย (2521) ฉายวันที่ 5 พฤษภาคม พ.ศ. 2521 ที่ สยาม-ปารีส-ออสการ์-ไดเรคเตอร์  
 มนต์รักอสูร (2521)  ฉายวันที่ 16 กันยายน พ.ศ. 2521 ที่สยาม-พาราเมาท์-ออสการ์-สามย่าน 
 เพลิน (2522)  ฉายวันที่ 28 เมษายน พ.ศ. 2522 ที่ปารีส-ออสการ์-สามย่าน-วอชิงตัน
 ชื่นรัก (2522) ฉายวันที่ 29 ธันวาคม พ.ศ. 2522 ที่ เฉลิมไทย-สยาม-พาราเมาท์-วอชิงตัน
 ผู้หญิง (2523) ฉายวันที่ 14 มิถุนายน พ.ศ. 2523 ที่ สยาม-อินทรา-ปารีส-กรุงเกษม
 เคหาสน์สีแดง (2523) ฉายวันที่ 18 ตุลาคม พ.ศ. 2523 ที่ โคลีเซี่ยม-เฉลิมไทย-พาราเมาท์
 เชลยศักดิ์ (2524) ฉายวันที่ 28 มีนาคม พ.ศ. 2524 ที่ เฉลิมไทย-ปารีส
 เก็บรัก (2524) ฉายวันที่ 25 กรกฎาคม พ.ศ. 2524 ที่ เฉลิมไทย-พาราเมาท์-สามย่าน-โคลัมเบีย
 ค่าแห่งความรัก (2524)  ฉายวันที่ 23 ตุลาคม พ.ศ. 2524 ที่ แอมบาสเดอร์-รามา-ดาดา
 หล่อลากดิน (2525) ฉายวันที่ 29 พฤษภาคม พ.ศ. 2525 ที่ เฉลิมไทย-โคลีเซี่ยม-พาราเมาท์
 ไอ้หนุ่มรถไถ (2525)  ฉายวันที่ 5 พฤศจิกายน พ.ศ. 2525 ที่ เฉลิมไทย-พาราเมาท์-ลอนดอน
 ขอรักเธออีกสักครั้ง (2526)  ฉายวันที่ 4 มิถุนายน พ.ศ. 2526 ที่ เฉลิมไทย-ลิโด-ดาดา-วิลล่า-เฉลิมกรุง
 ครั้งหนึ่งเราเคยรักกัน (2526)  ฉายวันที่ 18 พฤศจิกายน พ.ศ. 2526 ที่ เอเธนส์-แกรนด์-พาราไดซ์
 แล้วเราก็รักกัน (2527)  ฉายวันที่ 17 มีนาคม พ.ศ. 2527 ที่ สยาม-เฉลิมกรุง-ดาดา-รามา-สิริรามา
 ขอแค่คิดถึง (2527)  ฉายวันที่ 1 กันยายน พ.ศ. 2527 ที่ เฉลิมไทย-สยาม-ดาดา-รามา-สิริรามา
 รักนี้เราจอง (2527)  ฉายวันที่ 13 ตุลาคม พ.ศ. 2527 ที่ สยาม-เฉลิมกรุง-ดาดา-รามา
 ด้วยรักคือรัก (2528)  ฉายวันที่ 17 สิงหาคม พ.ศ. 2528 ที่ พาราไดซ์-พระโขนงรามา-วังบูรพา
 อีกครั้ง (2529)  ฉายวันที่ 7 มิถุนายน พ.ศ. 2529 ที่ ลิโด-อินทรา-เฉลิมกรุง-วิลล่า
 ด้วยรักและผูกพัน (2529) ฉายวันที่ 18 ตุลาคม พ.ศ. 2529 ที่ เฉลิมไทย-สยาม-อินทรา
 หากคุณรักใครสักคน (2530)  ฉายวันที่ 20 มิถุนายน พ.ศ. 2530 ที่ สยาม-เฉลิมไทย-อินทรา
 จงรัก (2531)  ฉายวันที่ 16 กุมภาพันธ์ พ.ศ. 2531 ที่ เฉลิมไทย-อินทรา-สยาม
 ด้วยรักคิดถึง (2531)  ฉายวันที่ 17 กันยายน พ.ศ. 2531 ที่ สยาม-เฉลิมไทย-อินทรา-วิลลา
 เสน่หา (2532)  ฉายวันที่ 22 กรกฎาคม พ.ศ. 2532 ที่ สยาม-อินทรา-เฉลิมกรุง-พันธ์ทิพย์
 ด้วยรักไม่รู้จบ (2534) ฉายวันที่ 25 พฤษภาคม พ.ศ. 2534 ที่ สยาม-อินทรา-เฉลิมกรุง-มอลล์ 5
 เกาะรัก (2534)  ฉายวันที่ 24 สิงหาคม พ.ศ. 2534 ที่ สยาม-อินทรา-เฉลิมกรุง-มอลล์ 5
 อยากบอกให้รู้ว่ารัก (2534)  ฉายวันที่ 23 พฤศจิกายน พ.ศ. 2534 ที่ สยาม-อินทรา-มอลล์5 ฯลฯ
 เพียงเรามีเรา (2535) ฉายวันที่ 29 กุมภาพันธ์ พ.ศ. 2535 ที่ สยาม-อินทรา-มอลล์5-อิมพีเรียล

ระยะหลัง หม่อมเจ้าทิพยฉัตร ทรงหันไปทรงงานอยู่เบื้องหลัง เป็นนักแปลบทภาพยนตร์ต่างประเทศ  และทรงประกอบกิจการร้านอาหารชื่อ "บ้านสีม่วง" กับหม่อมอรศรี ชายา

เครื่องราชอิสริยาภรณ์

พงศาวลี

อ้างอิงและเชิงอรรถ

แหล่งข้อมูลอื่น
 ร้านอาหาร บ้านสีม่วง
 

ราชสกุลฉัตรชัย
ผู้กำกับภาพยนตร์ชาวไทย
หม่อมเจ้าชาย
ผู้ได้รับเครื่องราชอิสริยาภรณ์ ป.ช.
ผู้ได้รับเครื่องราชอิสริยาภรณ์ ป.ม.
เสียชีวิตจากโรคหลอดเลือดสมอง